கௌரிமனோகரி

கௌரிமனோகரி கருநாடக இசையின் 23வது மேளகர்த்தா இராகமாகும். அசம்பூரண மேள பத்ததியில் இந்த இராகத்திற்கு கௌரீ வேளாவளி என்ற பெயர் கொடுக்கப்பட்டுள்ளது.

இலக்கணம் 

 வேத என்றழைக்கப்படும் 4வது சக்கரத்தின் 5வது மேளம்.
 இந்த இராகத்தில் ஷட்ஜம், சதுஸ்ருதி ரிஷபம்(ரி2), சாதாரண காந்தாரம்(க2), சுத்த மத்திமம்(ம1), பஞ்சமம், சதுஸ்ருதி தைவதம்(த2), காகலி நிஷாதம்(நி3) ஆகிய சுரங்கள் வருகின்றன.

சிறப்பு அம்சங்கள் 
 பிரத்தியாகத கமகம் இந்த இராகத்திற்கு அழகைக் கொடுக்கின்றது.
 கருணைச்சுவை நிரம்பியது. எப்பொழுதும் பாடலாம்.
 இதன் மத்திமத்தை பிரதி மத்திமாக மாற்றினால் இராகம் தர்மவதி (59வது மேளகர்த்தா) ஆகும்.
 மூர்ச்சனாகாரக மேளம். இதன் ரிஷப, மத்திம, பஞ்சம சுரங்கள் கிரக பேதத்தின் வழியக முறையே நாடகப்பிரியா (10), வாசஸ்பதி (64), சாருகேசி (26) ஆகிய மேளங்களைத் தோற்றுவிக்கின்றன.
 ஐரோப்பிய இசையில் உள்ள Melodic Minor Scale என்ற சுரக்கோர்வையின் ஆரோகணம் கௌரிமனோகரி மேளத்தை ஒத்துள்ளது. (அதன் அவரோகணம் 20 வது மேளமான நடபைரவியை ஒத்துள்ளது.)

உருப்படிகள் 
கிருதி	: குருலேக	: கண்ட சாபு	:தியாகராஜர்.
கிருதி		: கௌரிமனோகரி	: ஆதி		: பாபநாசம் சிவன்.
கிருதி		: உன் நாமம் உன் பேச்சு	: ஆதி		: பெரியசாமி தூரன்.
கிருதி		: என்று சென்று		: ரூபகம்	: முத்துத் தாண்டவர்.
கிருதி		: உன்னை அன்றி	: ஆதி		: இலட்சுமணப் பிள்ளை.

ஜன்ய இராகங்கள் 
கௌரிமனோகரியின் ஜன்ய இராகங்கள்:

 பாதுதீபகம்
 வேளாவளி
 கோகிலதீபம்
 ஹம்ஸபூஷணி
 ஹம்சதீபகம்
 சாமசாளவி
 சாளவிபங்காள
 சிங்களபைரவி
 கமலா

திரையிசைப் பாடல்கள் 
 பாட்டும் நானே பாவமும் நானே - திருவிளையாடல் (1965)
 மலரே குறிஞ்சி மலரே – Dr.சிவா (1975)
 கௌரி மனோகரியை கண்டேன் - மழலை பட்டாளம் (1980)
 பொன்வானம் பன்னீர் தூவுது - இன்று நீ நாளை நான் (1983)
 சோலை பூவில் மாலை தென்றல் - வெள்ளை ரோஜா (1983)
 தேன் பூவே பூவே வா - அன்புள்ள ரஜினிகாந்த் (1984)
 பூங்காற்றிலே உன் சுவாசத்தை - உயிரே (1998)

உசாத்துணை 
 Godly Gowrimanohari, சாருலதா மணி, தி இந்து, அக்டோபர் 25, 2013

மேளகர்த்தா இராகங்கள்